Drjúg syrpa með mannamyndum er í póstkortasafni Andrésar Johnsen í Ásbúð , en það er eitt þriggja póstkortasafna í Þjóðminjasafni . Myndirnar eru að stórum hluta ljósmyndir á póstkortum , gjarnan eftirmyndir annarra mynda eða kort gerð eftir glerplötum , en ekki prentuð póstkort . Ljósmynd af gamalli teikningu af manni frá 19. öld stingur í stúf , hvort tveggja vegna aldurs og af því að það er teikning . Greinilega má sjá að frummyndin hefur verið rifin eða komið brot í pappírinn þvert yfir blaðið á móts við slaufuna sem er um háls mannsins og einnig hægra megin á ská niður neðsta hluta ermarinnar . Í neðra horni til vinstri er hluti af merkingu höfundarins del 1866 . Nafn teiknarans hefur lent utan við myndflöt ljósmyndarinnar . Yfirbragð myndarinnar og merkingin bera skýr höfundareinkenni Sigurðar Guðmundssonar málara . Sigurður hafði lært málaralist á konunglegu akademíunni í Kaupmannahöfn og teiknaði og málaði rúmlega eitthundrað mannamyndir af samferðamönnum sínum . Hann er ekki síður þekktur sem starfsmaður Forngripasafnsins í Reykjavík og fyrir hugmyndir sínar um margvísleg framfaramál í Reykjavík . Þessa mynd er hins vegar ekki að finna í ítarlegri skrá Halldórs J. Jónssonar á mannamyndum Sigurðar . 1 ) Hér er því komin fram áður óþekkt teikning eftir Sigurð . Fyrir hendingu er starfsmaður safnsins að handleika ljósmynd af manni sömu dagana og póstkortið er skoðað , og þeir bera keim hvor af öðrum , maðurinn á teikningunni og sá á ljósmyndinni . Á þeim grunni er sett fram tilgáta um hver maðurinn gæti verið : Ólafur Pálsson ( 1830 - 1894 ) alþingismaður og bóndi á Hörgslandi á Síðu og síðar á Höfðabrekku . Í safninu er varðveitt þessi eina ljósmynd af Ólafi og hún fylgir hér með til samanburðar . Enginn kann nú deili á því að frumteikning Sigurðar af Ólafi sé til varðveitt . Fjölföldunareðli ljósmyndarinnar minnir hér á sig og sá eiginleiki hennar að gera eftirmyndir annarra mynda . 1 ) Halldór J. Jónsson : Mannamyndir Sigurðar Guðmundssonar málara . Árbók hins íslenzka fornleifafélags 1977 , s . 7 - 62 og Mannamyndir Sigurðar Guðmundssonar málara . Viðaukar og athugasemdir . Árbók hins íslenzka fornleifafélags 1984 , s . 101 - 110 .